

Najava KONFERENCIJE “Pozorište i škola”

**BAZAART**i partneri: **Udruženje dramskih umetnika Srbije, Malo pozorište „Duško Radović“,
ASITEŽ Srbija i Centar za dramu u edukaciji i umetnosti CEDEUM** najavljuju

**četvrtu nacionalnu naučno-stručnu konferenciju
o drami/pozorištu i obrazovanju**

**POZORIŠTE I ŠKOLA:**

**Inspiracija, podsticaj, tîm**

**Beograd, 24 - 25. jun 2018.**

**Da li mladi idu u pozorište?**

**Zašto treba da idu u pozorište?**

**Šta činimo da im pozorište približimo?**

**Zašto je važno da u školi postoji pozorište?**

**Šta pozorište može da pruži školi, a šta škola može da ponudi pozorištu?**

**Da li pozorište i škola zaista sarađuju?**

**Može li bolje, bliže, življe – i kako?**

Ovim i drugim pitanjima **saradnje pozorišta i škole** posvećena je ovogodišnja konferencija koja će okupiti istaknute pozorišne stvaraoce, kao i nastavnike koji kod učenika neguju ljubav prema pozorištu.

**Cilj** konferencije je razmena mišljenja, saznanja i iskustava o tome kako pozorišna ustanova može da pomogne školi u njenom obrazovno-vaspitnom zadatku, a kako škola može da doprinese da se razvije moderna i društveno važna pozorišna praksa.

I domaća i svetska iskustva potvrđuju da sprega pozorišta i škole – dve stožerne institucije u razvoju mladih generacija, može da **predupredi niz negativnih pojava** kao što su diskriminacija i nasilje među vršnjacima, ispadanje iz sistema obrazovanja, disfunkcionalno ponašanje mladih, njihova akademska i socijalna neambicioznost, nerazvijeno samopouzdanje i dr. Pozorište takođe **podstiče bolje rezultate učenja**.

**Predstave**, **prezentacije, radionice, izlaganja** **i diskusije u kojima će učestvovati** dramski umetnici, urednici i rukovodioci ustanova kulture, nastavnici i obrazovni stručnjaci iz Srbije, Hrvatske, Slovenije, Nemačke i Poljske, doprineće da se zapitamo:

**Da li se saradnja pozorišta i škole dovoljno koristi? Umemo li da je koristimo? Razmišljamo li o tome?**

Ovde pogledajte **radnu** [**AGENDU** skupa.](http://bazaart.org.rs/wp-content/uploads/2018/06/AGENDA-Konferencija-POZORI%C5%A0TE-I-%C5%A0KOLA-3jun18-RADNO-za-Web.docx)

Radni jezik konferencije je SRPSKI. Prevod s engleskog biće obezbeđen za sve programe.

 **Prijavljivanje za Konferenciju:**

* Za **VOĐENJE RADIONICA**

Ukoliko razvijate kreativne metode u nastavi i vaspitanju, primenom dramskog ili drugog kreativnog izraza, pozivamo Vas da svoju praksu podelite s drugima – kroz vođenje radionice u sklopu konferencije.

Radionice treba osmisliti tako da traju 45 minuta (školski čas), a samo izuzetno mogu trajati 90 minuta (dvočas). Uobičajeno je da radionice počnu teorijskim uvodom, a glavni deo čini interaktivni rad. Svrha radionice je da učesnici kasnije mogu metod primeniti u praksi (u skladu s uslovima).

Radionice vode ili u njima učestvuju nastavnici i umetnici. Cilj radionica je širenje dobrih i inovativnih praksi i povezivanje nastavnika i umetnika – i unutar struke i međusobno.

Radionice će se održavati u nedelju 24. juna u prostorijama OŠ “Vuk Karadžić” u Beogradu, svakog punog sata od 9.00 do 12.45 časova. Raspored radionica prave organizatori; ako imate preferenciju ili poseban zahtev u pogledu termina ili bilo kog drugog pitanja, to obavezno naglasite u prijavi.

Biće odabrano maksimalno 8 radionica i jedna predstava pozorišta u obrazovanju.

**PRIJAVITE SE!**

 **Prijavljivanje** za **vođenje radionica** otvoreno je od **NEDELJE, 3.** do **NEDELJE, 10. juna u 24.00.**

**Prijavljivanje se vrši ISKLJUČIVO *on-lajn*, preko sajta BAZAART-a. Prijavni obrazac pronađite** [**OVDE**](http://bazaart.org.rs/k18radionice/)**.**

**Selekcija radionica** biće objavljena u PONEDELJAK, 11. juna.

* Za **PRAĆENJE KONFERENCIJE**

Prijavljivanje za praćenje Konferencije biće otvoreno **od SREDE 13. do PETKA 22. juna u 24.00h**.

Prijavljivanje je OBAVEZNO za sve koji žele da prate konferenciju, a vrši se isključivo *on-line*. Link za prijavljivanje biće objavljen na sajtu BAZAART-a.

**Za NASTAVNIKE**

Konferencija je akreditovana kao stručni skup kod **Zavoda za unapređivanje obrazovanja i vaspitanja**i nosi 2 boda.

Učesnici koji **žele sertifikat** plaćaju punu ili umanjenu kotizaciju (ako plaća škola/ustanova: 1500 RSD, a ako nastavnik plaća iz sopstvenih sredstava: 1200 RSD).

Učesnici koji **ne** **žele** sertifikat, oslobođeni su kotizacije.

**Objavu** o stručnom skupu na sajtu **ZUOV**-a vidite [**OVDE**](http://skupovi.zuov-katalog.rs/index.php?action=page/catalog/view&id=153).

Za sva **pitanja i dodatne informacije**, kontaktirajte koordinatorku **Aleksandru Petrašinović** na mail: **petras.bazaart@gmail.com** ili telefonom na broj +381/**0**/**62 352 142**.

**UČESTVUJTE!**